懷慧廓然
作者：釋德洪
朝代：宋

paragraphs: 蕭蕭暑雨過，空山成夜晴。
月出東南峰，娟娟風露清。
飛螢自開合，寒蟬亦悲鳴。
興來忽獨往，聽此落澗聲。
永懷西湖上，絕景玉壺明。
松際翛然姿，振策自經行。
即欲呼就語，忽隔千里程。
何時徑尋子，夜航過臨平。
呼猿何足道，摩雲亦虚名。
未若擇法眼，能識廓然兄。
應知像教末，大法欲欹傾。
談笑復一出，要使萬世驚。
燈火作朝夕，已有相似情。
願隨人天會，仰看辯縱横。